RAAMLEPING

26.06.2024 nr 2-2/24/612-1

Riigi Kaitseinvesteeringute Keskus (registrikood 70009764, asukoht Järve tn 34a, 11314 Kristiine linnaosa, Tallinn, Harju maakond), Kaitsevägi (registrikood 70008641, asukoht Juhkentali tn 58, 15007 Kesklinna linnaosa, Tallinn, Harju maakond), Sihtasutus CR14 (registrikood 90015175, asukoht Rävala pst 14, 10143 Kesklinna linnaosa, Tallinn, Harju maakond), mida esindab Riigi Kaitseinvesteeringute Keskuse direktori 07.12.2020 käskkirja nr 77 ja volituse alusel Riigi Kaitseinvesteeringute Keskuse hangete osakonna juhataja Ivar Janson, edaspidi tellija,

ning

OVERALL EESTI AS (registrikood 11009406, asukoht Laeva tn 7, 10151 Kesklinna linnaosa, Tallinn, Harju maakond), mida esindab põhikirja alusel Tõnis Haamer, edaspidi täitja, 

eraldi pool ja ühiselt pooled, 

on sõlminud järgmise raamlepingu (edaspidi ka leping).

1.	Lepingu sõlmimise alus ja ese

1.1.	Leping on sõlmitud riigihanke „Koopiamasinate ja printerite hooldus ja remont“ (viitenumber 273678) alusdokumentidest ning nimetatud riigihankes täitja esitatud pakkumusest. 
1.2.	Leping on sõlmitud järgneva(te)s hanke osa(de)s:

1.2.1.	Osa 1. Harjumaa;
1.2.2.	Osa 2. Ida- ja Lääne-Virumaa;
1.2.3.	Osa 3. Pärnu;
1.2.4.	Osa 4. Lõuna-Eesti (v.a Võru);
1.2.5.	Osa 5. Võru. 

1.3.	Tellija on sõlminud lepingu täitjaga, tuginedes täitja pakkumusele, lepingus fikseeritud täitja avaldustele ja kinnitustele ning eeldades heas usus täitja professionaalsust ja võimekust lepingut nõuetekohaselt täita. Alltöövõtjate kasutamise korral jääb lepingu nõuetekohase täitmise eest tellija ees vastutavaks täitja.
1.4.	Täitja avaldab ja kinnitab, et:

1.4.1.	temal ja tema esindajal on lepingu sõlmimiseks kõik õigused ja volitused;
1.4.2.	ta on tutvunud lepinguga ja riigihanke alusdokumentidega ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.4.3.	lepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;
1.4.4.	ta omab lepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on täitja kohustus tellijat sellest koheselt teavitada;
1.4.5.	tellijale osutatava teenuse suhtes puuduvad kolmandatel isikutel mistahes nõuded või muud õigused, mida kolmandatel isikutel on õigus teenuse suhtes maksma panna;
1.4.6.	ta ei ole rahvusvahelise sanktsiooni subjekt ega pärit sanktsiooni all olevast piirkonnast rahvusvahelise sanktsiooni seaduse (RSanS) mõttes.

1.5.	Lepingu esemeks on koopiamasinate ja printerite remont, hooldus ja diagnostika vastavalt lepingu lisas 1 (tehniline kirjeldus - koopiamasinate ja printerite hooldus ja remont) sätestatud tingimustele koos seotud varuosade ja seadmetega (edaspidi teenus). Täpsemad tingimused sätestatakse minikonkursside tingimustes, kestvuslepingute alt tellitavates teenustes või ostutellimustes. 
1.6.	Lepingu ja selles sätestatud tingimuste alusel kohustub täitja tellijale osutama teenust ning tellija kohustub tasuma täitjale teenuse osutamise eest tasu. 
1.7.	Teenuse osutamise tingimused, sh teenuse osutamise aeg ja kohad sätestatakse hankelepingutes.
1.8.	Teenus peab vastama riigihanke alusdokumentidele, pakkumuse esitamise ettepanekule ja seejärel täitja esitatud pakkumusele. Teenus peab vastama lepingu tingimustele, mh kvaliteedi, liigi, kirjelduse ja koguse osas. Lepingu tingimustele peavad vastama ka teenuse juurde kuuluvad dokumendid.
1.9.	Dokumentide hierarhia: riigihanke alusdokumendid (sh lepingud) ja seejärel täitja poolt esitatud pakkumus. 

2.	Lepingu osad
Lepingu lahutamatud osad on riigihanke alusdokumendid, täitja riigihanke pakkumus ning selle lisad, riigihanke menetluse ajal antud selgitused, kinnituskirjad, lepingu alusel esitatud pakkumuse esitamise ettepanekud, pakkumused, lepingu alusel sõlmitud hankelepingud, poolte vahel edastatud teated ning kõik sõlmitavad lepingu muudatused. Hankelepingutena on käsitletavad kõik dokumendid, millega võetakse rahaline kohustus. Juba sõlmitud hankelepingu alt tehtud tellimusi ei loeta eraldi hankelepinguteks. 

3.	Hankelepingute sõlmimine

3.1.	Lepingu alusel sõlmitakse hankelepinguid tellija vajaduse põhiselt kas ühekordse tellimuse (edaspidi ühekordne soetus) tegemiseks või fikseeritud perioodiks (edaspidi kestvusleping), mille kestel tehakse tellimusi. Leping ilma hankelepinguta ei kohusta tellijat täitjalt teenust tellima.
3.2.	Kestvusleping sõlmitakse teenuse tellimiseks fikseeritud perioodi jooksul riigihankes nimetatud ja tehnilises kirjelduses kirjeldatud või minikonkursil täpsustunud teenuste nimekirja ja kirjelduste alusel iga hanke osa kohta. Kestvuslepingu alusel on tellijal õigus tellida fikseeritud perioodi jooksul tehnilises kirjelduses nimetatud teenust edukaks osutunud pakkujalt.

3.2.1.	Enne fikseeritud perioodi möödumist kestvuslepingu sõlmimisest korraldab tellija vajadusel raamlepingu partnerite vahel minikonkursi, sõlmimaks eduka pakkujaga kestvusleping järgnevaks minikonkursi tingimustes sätestatud perioodiks. 
3.2.2.	Minikonkursi korraldamisel lähtutakse lepingu punktis 3.5 sätestatust.
3.2.3.	Tellijal on õigus minikonkursi esemeks olevate teenuste nimekirja täiendada ja muuta, esitades uuel minikonkursil täiendatud tehnilised kirjeldused või teenuseid nimekirjast välja arvata.
3.2.4.	Lepingu täitmine toimub tellija esitatavate tellimuste alusel, milles täpsustatakse ostetava teenuse osutamise aeg ja koht.

3.3.	Hankeleping ühekordseks soetuseks sõlmitakse raamlepingu partnerite vahel minikonkursi tulemusena kui:

3.3.1.	soovitakse tellida tehnilises kirjelduses nimetatud teenust ja/või seotud varuosasid/seadmeid, kuid seda ei ole lepingu punktis 3.2 nimetatud kestvuslepingupartneri teenusevalikus ja/või selle teenuse hinnas ei jõuta selle kestvuslepingupartneriga kokkuleppele;
3.3.2.	soovitakse tellida teenust lisanduvate koopiamasinate ja printerite korral, kuid mille hinnas ei jõuta lepingu punktis 3.2 nimetatud hankelepingupartneriga kokkuleppele;
3.3.3.	hankijal tekib muu vajadus.

3.4.	Minikonkursil esitatud hinnad ei tohi ületada riigihanke pakkumuses esitatud ja raamlepingus fikseeritud maksimaalseid ühikuhindasid (remondi ja hoolduse tunnihind ilma käibemaksuta ning diagnostika korratasu ilma käibemaksuta aastaseks perioodiks vastavalt esitatud pakkumusele) või punkti 3.12. alusel korrigeeritud maksimaalseid ühikuhindasid. Ühikuhind ei sisalda paigaldatavate varuosade ja seadmete hinda. Ühikuhind sisaldab transpordi hinda, kui tellija ei sätesta minikonkursi tingimustes, kestvuslepingute alt tellitavates teenustes või ostutellimustes teisiti. 
3.5.	Minikonkurss korraldatakse üldjuhul riigihangete registris kestvuslepingu sõlmimiseks või ühekordse soetuse tegemiseks järgneva korra alusel:

3.5.1.	Tellija sätestab pakkumuste esitamiseks mõistliku tähtaja, arvestades hankelepingu eseme keerukust ja pakkumuste esitamiseks vajalikku aega.
3.5.2.	Tellija toob välja minikonkursil selle minikonkursi tingimused, tellitavate teenuste loetelu ja täpsustused, olemasolul teenuse osutamise tähtaja jm vajaliku info pakkumuse koostamiseks. Minikonkursi käigus täpsustab tellija, kas tema eesmärk on teha ühekordne soetus või sõlmida kestvusleping.
3.5.3.	Täitja poolt esitatud hinnapakkumus peab olema jõus vähemalt 90 kalendripäeva alates hinnapakkumuse esitamise hetkest.
3.5.4.	Tellijal ei ole kohustust tellida kõiki minikonkursi tehnilises kirjelduses loetletud teenuseid pärast minikonkursil esitatud pakkumuste laekumist, kui tellija vajadused on hankelepingu sõlmimise ajaks muutunud.
3.5.5.	Tellija hindab ja võrdleb pakkumusi vastavalt minikonkursi tingimustes täpsustatud pakkumuste hindamise kriteeriumide osakaaludele ning tunnistab edukaks pakkumuse, mis on vastavaks tunnistatud pakkumustest pakkumuste hindamiskriteeriumite alusel majanduslikult soodsaim.
3.5.6.	Tellija kasutab minikonkursil majanduslikult soodsaima pakkumuse väljaselgitamiseks järgmisi pakkumuste hindamiskriteeriume:

3.5.6.1.	Ühekordsete ostude (vt punkt 3.3) tegemiseks kasutab tellija järgmisi hindamiskriteeriume: 

Variant 1: 

•	Pakkumuse maksumus: alates 70% kuni 99%
•	Tarneaeg / teenuse osutamise aeg: alates 1% kuni 30%
Tellija kasutab varianti 1 juhul, kui tegemist on tellijale ettenägematu olukorraga või kui tellimuse esitamise ning täitmise ajaline vahemik on lühike tulenevalt tellija vajadusest. 

Variant 2: 
•	Pakkumuse maksumus: 100%
Tellija kasutab varianti 2 juhul, kui tegemist ei ole variandis 1 nimetatud vajaduse või ettenägematu olukorraga. 

3.5.6.2.	Kestvuslepingu sõlmimiseks (vt punkt 3.2) kasutab tellija järgmisi hindamis-kriteeriume: 
•	Pakkumuse maksumus: 100%

3.6.	Tellija teavitab minikonkursi tulemustest kõiki vastava osa lepingupartnereid, sh neid, kes minikonkursil hinnapakkumust ei esitanud, ning tellib teenuse minikonkursil edukaks tunnistatud pakkujalt.
3.7.	Juhul, kui minikonkursi edukas pakkuja võtab pakkumuse tagasi enne hankelepingu sõlmimist või ei asu hankelepingut täitma, siis on tellijal õigus pöörduda täitja(te) poole, kelle hinnapakkumus oli pingereas järgmine ja sõlmida hankeleping ilma uut minikonkurssi läbiviimata ning nõuda edukaks tunnistatud pakkujalt (pingereas esimeselt) sisse hinnavahe võrreldes maksumusega, mille alusel hankeleping sõlmitakse.
3.8.	Juhul, kui võrdsete pakkumuste esitamise tõttu osutuks minikonkursil edukaks rohkem kui üks pakkumus, kasutatakse eduka pakkumuse väljaselgitamiseks liisuheitmist. Tellija edastab täitjale enne liisuheitmist liisuheitmise korra.
3.9.	Tellija võib tagasi lükata kõik minikonkursil esitatud pakkumused ja pakkumuse, kui lepingupartnerite arv on vähenenud üheni, järgmistel juhtudel:

3.9.1.	kui need on tellija jaoks ebamõistlikult kallid;
3.9.2.	kui minikonkursi toimumise ajal on tellijale saanud teatavaks andmed, mis välistavad või muudavad tellija jaoks ebaotstarbekaks minikonkursi lõpuleviimise minikonkursi dokumentides esitatud tingimustel, või hankelepingu sõlmimine etteantud ja minikonkursi käigus väljaselgitatud tingimustel ei vastaks muutunud asjaolude tõttu tellija varasematele vajadustele või ootustele;
3.9.3.	kui langeb ära vajadus minikonkursi järele põhjusel, mis ei sõltu tellijast, või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või muust taolisest korraldusest.

3.10.	Juhul, kui riigihanke tulemusena jõutakse vähem kui kahe raamlepingu partnerini või raamlepingu kehtivuse perioodil väheneb raamlepingu partnerite arv mõnes hanke osas üheni, toimub teenuse tellimine alljärgneva korra alusel.

3.10.1.	Tellija esitab täitjale hinnapäringu.
3.10.2.	Täitja esitab hiljemalt 5 tööpäeva jooksul pärast tellijalt hinnapäringu saamist pakkumuse koos teenuse maksumusega, mis ei tohi ületada raamlepinguga fikseeritud maksimaalseid ühikuhindu. Juhul, kui täitjal pole võimalik sellest tähtajast kinni pidada, teavitab ta sellest tellijat viivitamata.
3.10.3.	Tellija annab pakkumusele nõusoleku ostutellimuse tegemise või hankelepingu sõlmimisega või keeldub pakkumusest hiljemalt 14 päeva jooksul. Tellija ei ole kohustatud esitatud pakkumuse alusel ostutellimust tegema või hankelepingut sõlmima. Kui tellija 14 päeva jooksul pakkumusele ei vasta, loetakse seda keeldumiseks.
3.10.4.	Juhul, kui riigihanke tulemusel sõlmitakse leping vaid ühe partneriga või kui lepingupartnerite arv on vähenenud üheni, võib tellija lükata tagasi esitatud pakkumuse punktides 3.9.1–3.9.3 nimetatud alustel.

3.11.	Hankelepingud sõlmitakse vähemalt kirjalikku taasesitamist võimaldavas vormis. Juhul, kui hankelepingu maksumus ilma käibemaksuta on 50 000 eurot või üle selle, siis pooled sõlmivad hankelepingu kahepoolselt allkirjastatud dokumendina. 
3.12.	Täitjal on õigus taotleda avalduse esitamisega üks kord kalendriaastas raamlepingus fikseeritud ühikuhindade korrigeerimist üksnes avaldusele eelneval kaheteistkümnel kuul toimunud Statistikaameti poolt avaldatud tarbijahinnaindeksi muutuse ulatuses, kui mitte rohkem kui 10% hindade tõstmise korral. Tellijal on õigus taotleda üks kord kalendriaastas raamlepingus ja sõlmitavates kestvuslepingutes, mille kestvus on pikem kui 12 kuud, fikseeritud ühikuhindade langetamist. Samuti on tellijal õigus esitada ühepoolne tahteavaldus ühikuhindade langetamiseks üks kord kalendriaastas, kui Statistikaameti poolt avaldatud tarbijahinnaindeksi muutus on negatiivne tarbijahinnaindeksi muutuse ulatuses.
3.13.	Lepingu punktis 3.12 nimetatud ühikuhindade korrigeerimise õigus algab raamlepingu täitmise esimese aasta möödumise järgselt.
3.14.	Tellija võib lükata tagasi ühikuhindade muutmise avalduse, kui tellijal puuduvad rahalised vahendid muudetud ühikuhindadega lepingu täitmiseks. Sellisel juhul jäävad kehtima viimati fikseeritud ühikuhinnad.
3.15.	Tellijal on õigus tellida täitjalt ka teisi tehnilise kirjelduse nõuetele vastavaid teenuseid. Nimetatud teenuste tellimine toimub minikonkursside käigus raamlepingu partnerite vahel või hinnapäringu esitamisega, mille raames esitab tellija täitjatele täpsed tehnilised kirjeldused ja teenuse hinnastamise tingimused.

4.	Tellija õigused ja kohustused

4.1.	Tellijal on õigus jooksvalt kontrollida lepingust tulenevate kohustuste täitmist ja teenuste tellimisega seotud dokumente ning nõuda igal ajal informatsiooni lepingu täitmise kohta.
4.2.	Tellijal on õigus kontrollida täitja esitatud arvete, kalkulatsioonide ja muude kulutuste õigsust ja vastavust tegelikkusele. Vajadusel on õigus nõuda välja alltöövõtjate arveid.
4.3.	Telllijal on õigus kontrollida igal ajal teenuse osutamist, saada informatsiooni teenuse osutamise kohta ning teha ettepanekuid teenuse paremaks osutamiseks.
4.4.	Tellijal on õigus nõuda teenusel ilmnenud puuduste viivitamatut kõrvaldamist.
4.5.	Tellijal on õigus nõuda täitja süül tekkinud kahjude hüvitamist. 
4.6.	Tellija jätab endale õiguse tellida teenust lepinguväliselt, kui: ükski täitja ei esita pakkumust; täitjate esitatud pakkumused ei vasta tellija sätestatud nõuetele; ükski täitja ei ole võimeline hankelepingut täitma või lepingust või hankelepingust on taganetud; pakutud teenuse hind on võrreldes keskmise turuhinnaga põhjendamatult kõrge ja tellijale majanduslikult ebamõistlik.
4.7.	Tellija kohustub tasuma täitjale lepingule vastavalt osutatud teenuse eest lepingus sätestatud tingimustel.
4.8.	Tellija kohustub vastama mõistliku aja jooksul kõikidele täitja poolt esitatud taotlustele juhiste täpsustamiseks.

5.	Täitja õigused ja kohustused

5.1.	Täitja kohustub esitama tellija nõudmisel määratud perioodi osas koondväljavõtte täitjalt tellitud teenuse kohta (sh hankelepingu sõlmimise või ostutellimuse kuupäev, teenuse nimetus, kogus ja maksumus ilma käibemaksuta, hankelepingute/ostutellimuste maksumus kokku ilma käibemaksuta jms) MS Excel või tellijaga kokkuleppel muus vormingus 10 päeva jooksul vastava nõude saamisest juhul, kui pooled ei ole teisiti kokku leppinud.
5.2.	Täitja kohustub tellija nõudmisel esitama informatsiooni (maht ja otstarve) alltöövõtjate kohta. Juhul, kui täitja on esitanud vastavasisulise informatsiooni enne lepingu sõlmimist, siis täitja peab tellijaga eelnevalt kooskõlastama varem nimetatud isikute vahetumise.
5.3.	Täitja kohustub teavitama tellijat lepingu täitmist takistavatest asjaoludest. 
5.4.	Täitja kohustub viivitamata teavitama tellijat täitja vastu suunatud küberründest ja küberintsidendist ning esitama tellija nõudmisel tellijale küberintsidendi raporti.
5.5.	Täitja kohustub järgima lepingu täitmisel õiglase kaubanduse tingimusi, lähtuma keskkonnasäästlikest põhimõtetest, mitte kasutama orja- ja lapstööjõudu.
5.6.	Täitja informeerib viivitamatult tellija kontaktisikut teenuste teostamise käigus tekkinud probleemidest kirjalikus taasesitamist võimaldavas vormis või telefoni teel ning lähtub probleemi lahendamisel tellija kontaktisiku juhistest ja informatsioonist. 
5.7.	Täitjal on õigus saada kokkulepitud tasu lepingule vastavalt osutatud teenuse eest lepingus sätestatud tingimustel.
5.8.	Täitjal on õigus saada tellijalt juhiseid, selgitusi või muud teavet, mis mõjutab lepingu täitmist.
5.9.	Täitjal on õigus teha ettepanekuid teenuse osutamise seotud tegevuste parema organiseerimise osas. 
5.10.	Täitja kohustub osutama teenust tähtaegselt ja nõuetekohaselt kokku lepitud mahus ja sagedusega vastavalt lepingus ja tellimuse esitamise käigus sätestatud tingimustele, parimas praktikas rakendavatele nõuetele, normidele ja standarditele. 

6.	Teenuse üleandmine ja vastuvõtmine

6.1.	Täitja vormistab teenuse osutamise kohta üleandmise-vastuvõtmise akti, mis allkirjastatakse kahepoolselt. 
6.2.	Üleandmise-vastuvõtmise akt on allkirjastatud dokument, mis kinnitab lepingu tingimustele vastava teenuse üleandmist ja tellija poolt selle vastuvõtmist (teenuse hankelepingu kohase väljundi sihipärase kasutuse võimaldamist). Nimetatud akti vormistab täitja võimalusel digitaalselt allkirjastatuna ning esitab tellijale allkirjastamiseks viivitamatult pärast teenuse osutamist.
6.3.	Tellijal on õigus üleandmise-vastuvõtmise akti allkirjastamisest keelduda, kui osutatud teenus ei vasta lepingus sätestatud tingimustele. Teenuse vastuvõtmisest keeldumise korral koostavad poolte hankelepingu kontaktisikud kirjalikus vormis vastavasisulise akti ning täitja on kohustatud pretensioonis märgitud puudused likvideerima tellija ja täitja kontaktisikute poolt kokkulepitud tähtajaks, mis ei või olla pikem kui neliteist kalendripäeva, kui pooled ei ole kokku leppinud teisti.
6.4.	Tellija allkirjastab akti või lükkab selle tagasi 21 päeva jooksul alates akti saamisest. 
6.5.	Kui tellija ei ole akti selleks ettenähtud tähtaja jooksul allkirjastanud või põhjendatult tagasi lükanud, loetakse aktiga üle antud teenused vastuvõetuks. 

7.	Lepingu maksumus ja maksetingimused

7.1.	Lepingu alusel sõlmitavate hankelepingute eeldatav maksimaalne kogumaksumus on 200 000,00 (hanke osa 1) / 200 000,00 (hanke osa 2), 200 000,00 (hanke osa 3), 200 000,00 (hanke osa 4), 100 000,00 (hanke osa 5) eurot, millele lisandub käibemaks seaduses sätestatud juhul.
7.2.	Kestvuslepingute sõlmimiseks korraldatud minikonkurssidel pakutud hinnad fikseeritakse kestvuslepingu perioodiks, kuid need ei tohi ületada raamlepingus fikseeritud ühikuhindasid.
7.3.	Kestvuslepingute ühikuhinnad on toodud täitja minikonkursil esitatud pakkumuses.  Minikonkurssil pakutud teenuse ühikuhinnad sisaldavad kõiki lepingu täitmiseks vajalikke kulusid, sh tehnilises kirjelduses loetletud tegevusi.
7.4.	Teenuse eest tasutakse vastavalt tellitud ja reaalselt osutatud teenusele, võttes aluseks mõlemapoolselt allkirjastatud saatelehed.
7.5.	Ühe tarne või osutatud teenuse kohta esitatakse üks e-arve, kui ei ole kokku lepitud teisiti.
7.6.	Täitja esitab arve e-arvena (masintöödeldavas XML-formaadis). Juhul, kui väljaspool Eesti Vabariiki registreeritud täitjal ei ole tehnilistel põhjustel võimalik esitada e-arvet, siis ta esitab lepingus nimetatud e-posti aadressile PDF-formaadis arve juhul, kui hankelepingus ei ole teisiti kokku lepitud.
7.7.	Täitja esitab arve järgmiste andmetega:

7.7.1.	Maksja andmed:
Riigi Kaitseinvesteeringute Keskus, registrikood 70009764, Järve 34a, 11314 Tallinn / Kaitsevägi, registrikood 70008641, Juhkentali 58, 15007 Tallinn / Sihtasutus CR14, registrikood 90015175, Rävala pst 14, 10143 Tallinn
7.7.2.	Muud arvele märgitavad andmed:
Kontaktisiku nimi (täpsustatakse hankelepingus);
Raamlepingu number;
Hankelepingu (ostutellimus) number;
Riigihanke viitenumber 273678;
Teenuse liik ja osutamise aeg.

7.8.	Tellija tasub vastuvõetud ja lepingu tingimustele vastava teenuse eest arvel esitatud arveldusarvele 28 päeva jooksul pärast lepingu tingimustele vastava arve kättesaamist. Arve esitamise aluseks on poolte allkirjastatud üleandmise-vastuvõtmise akt ja/või saateleht.
7.9.	Tellija ei aktsepteeri arvet, mis ei vasta lepingu tingimustele. Sellisel juhul täitja esitab uue arve seitsme päeva jooksul.
7.10.	Tellija kontrollib enne arve, mille maksumus on koos käibemaksuga 10 000 eurot või rohkem, tasumist täitja maksuvõla puudumist Maksu- ja Tolliameti kodulehekülje kaudu. Vähemalt 10 000-eurose maksuvõla olemasolu korral informeerib tellija tasutavast arvest Maksu- ja Tolliametit.

8.	Vääramatu jõud

8.1.	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, nt loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks täitja kolmandast isikust lepingupartneri suutmatust lepingut täita.
8.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
8.3.	Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva juhul, kui pooled ei ole teisiti kokku leppinud.
8.4.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele, ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
8.5.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, siis pooltel on õigus leping üles öelda või lepingust taganeda, tehes teisele poolele vastava lepingust ülesütlemis- või taganemisavalduse.
8.6.	COVID-19 pandeemiast tulenevat ei käsitle pooled vääramatu jõuna. Juhul, kui pärast lepingu sõlmimist kehtestatakse uusi ettenägematuid piiranguid, mis on seotud COVID-19 pandeemiaga ning millest johtuvalt ei ole võimalik või on takistatud lepingu täitmine, siis võib see olla käsitletav vääramatu jõuna.
8.7.	Vene Föderatsiooni ja Valgevenega seotud impordi piirangutest tulenevat mõju teenuse osutamise kohustuse täitmisele ei käsitle pooled vääramatu jõuna juhul, kui need asjaolud esinesid lepingu sõlmimise hetkel.

9.	Garantiikohustus

9.1.	Lepinguga annab täitja kõikidele tehtud remonttöödele garantii 6 kuud ja paigaldatud varuosadele ja seadmetele garantii vastavalt valmistaja tehase garantii tingimustele, mis hakkab kehtima alates paigaldamise kuupäevast. 
9.2.	Täitja on kohustatud garantiiajal ilmnenud vead ja puudused kõrvaldama omal kulul tellija ja täitja kontaktisikute poolt kokkulepitud tähtajaks, mis ei või olla pikem kui neliteist kalendripäeva, kui pooled ei ole kokku leppinud teisti.
9.3.	Garantiiga on hõlmatud kõik garantiiajal ilmnenud puudused, arvestades seejuures teenuse puhul tootja juhiseid.
9.4.	Tellija kohustub teavitama täitjat osutatud teenustel ilmnenud puudustest täitja e-posti aadressile juhul, kui hankelepingus ei ole teisiti kokku lepitud. 
9.5.	Täitja kannab kõik osutatud teenuse puuduste likvideerimisega seotud kulud.
9.6.	Garantiiajal puudustega osutatud teenusele antakse algse garantiiga sama kestusega uus garantii.

10.	Konfidentsiaalsus- ja julgeolekutingimused

10.1.	Konfidentsiaalse teabe all mõistavad pooled lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada tellija huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
10.2.	Konfidentsiaalsusnõude kohaselt pool kohustub mitte avaldama lepingu kehtivuse ajal ega hiljem teise poole kirjaliku nõusolekuta teise poole konfidentsiaalset teavet. Pool kaitseb temale lepingu täitmise käigus teatavaks saanud teabe konfidentsiaalsust.
10.3.	Täitja kohustub mitte kasutama tellija kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu ja selle lisade on tellija omand ning kui tellija nõuab, on täitja kohustatud tagastama need talle pärast lepingu lõppemist.
10.4.	Asutusesiseseks kasutamiseks tunnistatud teabe avaldamine mistahes kolmandatele isikutele on keelatud.
10.5.	Juhul, kui lepingu täitmiseks on täitjal vaja siseneda Kaitseministeeriumi valitsemisala territooriumile, siis täitja kohustub täitma kehtivaid julgeolekutingimusi (lisa 2). Juhul, kui täitja kasutab nimetatud territooriumil alltöövõtjaid, siis need tuleb eelnevalt kirjalikult kooskõlastada tellijaga ning ka neile rakenduvad kõik lepingus sätestatud julgeolekutingimused. Täitja vastutab selle eest, et alltöövõtjad täidavad julgeolekutingimusi.
10.6.	Avalikkusele suunatud lepingu eseme või selle täitmisega seotud teavitus, sh pressiteated, tellijale viitamine reklaamis või võrguväljaandes, on lubatud ainult tellija sõnaselgel kirjalikku taasesitamist võimaldavas vormis antud nõusolekul.
10.7.	Konfidentsiaalsusnõue on tähtajatu. 

11.	Vastutus

11.1.	Pooled kannavad teineteise ees vastutust lepingujärgsete kohustuste mittenõuetekohase täitmise või täitmata jätmise korral vastavalt lepingu sätetele ja kehtivatele õigusaktidele.
11.2.	Täitja vastutab igasuguse lepingu rikkumise eest, eelkõige kui teenus ei vasta lepingus ja selle lisades kokkulepitud nõuetele. 
11.3.	Täitja vastutab teenuse lepingu tingimustele mittevastavuse (puuduste) eest, kui teenuse lepingutingimustele mittevastavus avastatakse (st puuduseid ei olnud võimalik nende tavapärase ülevaatuse käigus avastada, nn varjatud puudused) pärast osutatud teenuse asetleidmist.
11.4.	Juhul, kui täitja täidab lepingut mittenõuetekohaselt, siis tellijal on õigus keelduda osutatud teenuse vastuvõtmisest ja ostuhinna tasumise kohustuse täitmisest ning esitada täitjale lepingus sätestatud viisil kohustuse täitmise nõue peale kohustuse rikkumisest teadasaamist, andes täitjale mõistliku tähtaja lepingu täitmiseks. Nõuetekohase teenuse osutamiseni tellijale loetakse täitja teenuse osutamisega viivitanuks.
11.5.	Teenus ei vasta lepingutingimustele muuhulgas, kui teenust ei ole osutatud ootuspärasele kvaliteedile vastavalt, kui teenuse kohta ei ole esitatud arvet, teenust ei ole osutatud kokkulepitud tähtajaks, kokkulepitud mahus, ettenähtud sagedusega, täitja ei esita teenuse osutamise kohta nõuetekohast dokumentatsiooni, jätab tellijale lepingu täitmise kohta informatsiooni esitamata vms. 
11.6.	Tellija on kohustatud teavitama täitjat vähemalt e-posti teel teenuse lepingutingimustele mittevastavusest 21 päeva jooksul arvates sellest, kui tellija või tellija volitatud isik sai teada teenuse lepingutingimustele mittevastavusest. Teates kohustub tellija nõudma täitjalt kohustuse täitmist, andes ühtlasi lepingu kohaseks täitmiseks täitjale mõistliku tähtaja, mis ei tohi olla üldjuhul pikem kui 60 päeva.
11.7.	Juhul, kui tellija ei teata täitjale teenusel esinevast puudusest lepingus sätestatud tähtaja jooksul peale puudusest teadasaamist, siis täitja vabaneb vastutusest teenuse puuduste eest, v.a juhul, kui puudustest teatamata jätmine oli mõistlikult vabandatav.
11.8.	Juhul, kui tellijale osutatud teenus ei vasta lepingutingimustele, siis tellijal on õigus nõuda teenuse teistkordset osutamist lepingutingimustele vastava teenusega.
11.9.	Teenuse tähtaegselt osutamata jätmise korral on tellijal õigus nõuda täitjalt leppetrahvi kuni 0,25% tähtaegselt osutamata teenuse maksumusest päevas iga teenuse osutamata jätmisega viivitatud päeva eest, kuid mitte rohkem kui 50% hankelepingu maksumusest.
11.10.	Pooltel on õigus lisaks lepingu ülesütlemisele või lepingust taganemisele nõuda lepingu olulise rikkumise eest leppetrahvi, kahju hüvitamist ja kasutada teisi õiguskaitsevahendeid. 
11.11.	Juhul, kui täitja rikub muud lepingujärgset kohustust kui teenuse osutamine, siis tellijal on õigus nõuda täitjalt leppetrahvi kuni 10% kogu hankelepingu objektiks oleva teenuse maksumusest.
11.12.	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
11.13.	Juhul, kui tellija viivitab arve tasumisega, on täitjal õigus nõuda tellijalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest kuni 0,25% päevas tingimusel, et viivitusest on tellijale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
11.14.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta tellijalt õigust nõuda täitjalt lepingu rikkumisega tekitatud kahju hüvitamist.
11.15.	Leppetrahvide nõudeõigus on 180 päeva alates vastava rikkumise avastamisest arvates.
11.16.	Leppetrahvid ja viivised tasutakse 28 päeva jooksul vastava nõude saamisest arvates. Tellijal on õigus arvestada tellija poolt esitatud leppetrahvi nõuete summad ja kahjuhüvitiste summad maha täitjale tasumisele kuuluvast tasust.
11.17.	Juhul, kui täitja ei asu täitma minikonkursi alusel sõlmitud hankelepingut, siis tellijal on õigus nõuda kahju hüvitamist täitja poolt esitatud pakkumuse ja uue eduka pakkuja poolt esitatud pakkumuse maksumuse vahe ulatuses.
11.18.	Poolte rahaline koguvastutus on piiratud raamlepingu kogumaksumusega, v.a. juhul, kui pool rikkus kohustust tahtlikult või raske hooletuse tõttu. 

12.	Lepingu lõpetamise alused

12.1.	Tellija annab lepingu(st) ülesütlemisel/taganemisel täitjale mõistliku tähtaja lepingu täitmiseks, mis ei või üldjuhul olla pikem kui 30 päeva. Lepingu täitmiseks antav tähtaeg ei vabasta poolt vastutusest kohustuse rikkumise eest.
12.2.	Tellija ei ole kohustatud lepingu(st) ülesütlemisel/taganemisel andma tähtaega lepingu täitmiseks olulise lepingurikkumise korral. Sel juhul tellija esitab täitjale kirjaliku lepingu ülesütlemis-/taganemisavalduse mõistliku aja jooksul olulisest lepingurikkumisest teadasaamisest arvates. Lepingu(st) ülesütlemine/taganemine loetakse toimunuks, kui täitja on saanud ülesütlemis-/taganemisavalduse kätte.
12.3.	Lepingu täitmiseks antud täiendava tähtaja möödumisel tellija võib esitada täitjale kirjaliku lepingu(st) ülesütlemis-/või taganemisavalduse. Lepingu(st) ülesütlemine või taganemine loetakse toimunuks tellija poolt ülesütlemis-/taganemisavalduse kättesaamisest arvates. Lepingu(st) ülesütlemis-/ taganemisavaldust ei ole vaja esitada, kui täiendava tähtaja andmisel on tellija eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb tellija lepingu üles / taganeb tellija lepingust. Sel juhul lõpeb leping tellija poolt lepingu täitmiseks määratud tähtaja möödumisel ja tingimusel, et täitja ei ole pakkunud tellijale kohast täitmist.
12.4.	Poolel on õigus raam- ja/või hankeleping täiendava tähtajata üles öelda või lepingust taganeda, kui teine pool on lepingust tulenevaid kohustusi oluliselt rikkunud (oluline lepingurikkumine). Oluliste lepingurikkumistega on muu hulgas tegemist juhul, kui:

12.4.1.	rikutakse lepingust tulenevaid kohustusi tahtlikult või raske hooletuse tõttu;
12.4.2.	täitja on jätnud tellija antud täiendava tähtaja jooksul oma kohustused täitmata;
12.4.3.	täitja edastab tellijale teate täitmisest keeldumise kohta;
12.4.4.	esitatakse valeteavet või võltsitud andmeid;
12.4.5.	rikutakse konfidentsiaalsuskohustust;
12.4.6.	kohustuse rikkumine annab poolele mõistliku põhjuse eeldada, et teine pool ei täida kohustust ka edaspidi;
12.4.7.	täitjal esineb lepingu kehtivuse ajal seadusrikkumisi lepingu esemeks oleva teenuse osutamisega;
12.4.8.	täitjal lõppevad lepingu täitmiseks vajalikud load ning täitja ei pikenda neid või lubade pikendamine ei ole võimalik;
12.4.9.	täitja on enam kui kolmel korral rikkunud lepingu (sh hankelepingu) tingimusi.

12.5.	Tellijal on õigus leping erakorraliselt üles öelda juhul, kui täitja suhtes on tehtud pankrotiotsus või on algatatud likvideerimisprotsess.
12.6.	Tellijal on õigus leping igal ajal üles öelda, teatades sellest täitjale vähemalt 30 kalendripäeva ette.
12.7.	Pooltel on õigus leping igal ajal lõpetada poolte kokkuleppel.
12.8.	Ülesütlemisel ei ole pooled kohustatud lepingut täitma. Pooled on lepingu ülesütlemisel või taganemisel kohustatud tagastama teineteisele lepingu lõpetamisele järgneva aja kohta juba ette üleantu võlaõigusseaduses sätestatud korras.

13.	Kontaktisikud

13.1.	Tellija kontaktisik on vastava valdkonna kategooriajuht, kes on lepingu sõlmimise hetkel side ja radarite kategooriajuht Priit Soosaar (tel +372 5919 5005, e-post priit.soosaar@rkik.ee). 
13.2.	Ostutellimuste esitaja on tellija ostu projektijuht või tellija kontaktisiku volitatud isikud. Volituse andmine ja tagasivõtmine toimub e-posti teel.
13.3.	Täitja kontaktisik on Kristjan Liba (tel +372 5334 1209, e-post Kristjan.Liba@overall.ee). 
13.4.	Kontaktisikud teenuse vastuvõtmiseks lepitakse kokku hankelepingus. 
13.5.	Kõik teated, millel ei ole õiguslikku tagajärge, esitatakse e-posti teel ning peavad olema adresseeritud lepingu kontaktisikutele juhul, kui lepingus ei ole teisiti kokku lepitud.
13.6.	Pool teavitab teist poolt kontaktisiku või muude andmete muutumisest viivitamata e-posti teel. Seda teadet ei loeta lepingu muudatuseks.

14.	Lõppsätted

14.1.	Leping jõustub, kui tellija on selle allkirjastanud.
14.2.	Lepingu tähtaeg on 48 kuud või kuni eeldatava maksimaalse maksumuse täitumiseni. 
14.3.	Lepingu täitmise keel on eesti keel, kui pooled ei ole teisiti kokku leppinud. 
14.4.	Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud. 
14.5.	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, v.a juhul, kui pooled on teisiti kokku leppinud. 
14.6.	Lepingu üksiku sätte kehtetus ei too kaasa kogu lepingu või lepingu teiste sätete kehtetust.
14.7.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
14.8.	Sõlmitud lepingu muutmises võib kokku leppida riigihangete seaduses toodud alustel ja mahus.
14.9.	Lepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal. 
14.10.	Pooltevaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
14.11.	Leping on koostatud ühes/kahes eksemplaris ja allkirjastatud digitaalselt/käsitsi mõlema poole poolt ning edastatud allkirjadega mõlemale poolele.

15.	Lisad

15.1.	Lisa 1. Tehniline kirjeldus
15.2.	Lisa 2. Julgeolekutingimused koos lisadega
15.3.	Lisa 3. Täitja pakkumus

Tellija:								Täitja:

(allkirjastatud digitaalselt)					(allkirjastatud digitaalselt)

Ivar Janson							Tõnis Haamer
hangete osakonna juhataja					juhatuse liige